George Simion: "Parlamentarii AUR au fost sunați să nu semneze moțiunea de cenzură".
Președintele AUR, George Simion, a anunțat de ieri că depune moțiune de cenzură. Simion: Au fost contactați parlamentari AUR din partea liberalilor și din partea unui mogul de presă să nu semneze moțiune de cenzură. Simion: Noi nu ne dorim să intrăm la guvernare, dorim alegeri anticipate pentru că există o altă configurație politică acum.
George Simion, liderul AUR, a afirmat, vineri, că parlamentarii partidului au fost contactați de liberali și de "un mogul de presă" să nu semneze moțiunea de cenzură. Totodată, Simion a mai transmis că AUR nu vrea să intre la guvernare, ci solicită alegeri anticipate. "Au fost contactați parlamentari AUR din partea liberalilor și din partea unui mogul de presă să nu semneze moțiune de cenzură. (…) Noi ne bazăm pe toți parlamentarii și vor vota. Toți parlamentarii AUR au votat, cu o excepție a unui parlamentar care este în izolare, bolnav de COVID-19. Nu facem nicio alianță cu USR. Parlamentarii noștri au fost sunați inclusiv de un mogul de presă. Avem încrederea că toată lumea se va ține de cuvânt și suntem bucuroși că am demarat acest proces. Noi nu ne dorim să intrăm la guvernare, dorim alegeri anticipate pentru că există o altă configurație politică acum. Sau dorim un guvern de specialiști pentru care AUR are propuneri pentru Ministerul Educației, Transporturi, în afara membrilor AUR", a declarat George Simion, la Parlament.